32004R2273
L 396/28
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО, ЕВРАТОМ) № 2273/2004 НА СЪВЕТА
от 22 декември 2004 година
за изменение на Регламент (ЕО, Евратом) № 2728/94 относно създаване на Гаранционен фонд за външни дейности
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 308 от него,
като взе предвид Договора за създаване на Европейската общност за атомна енергия, и по-специално член 203 от него,
като взе предвид предложението на Комисията,
като взе предвид становището на Европейския парламент,
като взе предвид становището на Сметната палата (1)
като има предвид, че:
(1)
Присъединяването на 10 нови държави-членки се осъществи на 1 май 2004 г.
(2)
Освен това трябва да се вземе предвид възможността за по-нататъшни присъединявания.
(3)
Общностите са отпускали заеми и са гарантирали заеми за присъединяването на тези страни или за проекти, изпълнявани в тези страни. Тези заеми и гаранции в момента се покриват от Гаранционен фонд и ще останат неиздължени или ще са в сила след датата на присъединяване. От тази дата те ще престанат да бъдат външни дейности на Общностите и следователно следва да се покриват директно от общия бюджет на Европейския съюз, а не от Гаранционния фонд.
(4)
Европейската инвестиционна банка следва да информира Комисията за сумите на неприключилите операции, гарантирани от Общността, в новите държави-членки в деня на присъединяването.
(5)
Отчетът, изготвен от Комисията в съответствие с член 9 от Регламент (ЕО, Евратом) № 2728/94 на Съвета от 31 октомври 1994 г. относно създаването на Гаранционен фонд за външни дейности (2), заключава, че не е необходимо да се изменят параметрите на Гаранционния фонд, за да се вземе предвид разширяването на Европейския съюз.
(6)
Предвид необходимото количество информация за годишния отчет, изискван съгласно член 7 от Регламент (ЕО, Евратом) № 2728/94 и сложността на процедурите, които трябва се извършат преди представянето на отчета, времето, определено за изготвянето му, следва да се удължи.
(7)
Регламент (ЕО, Евратом) № 2728/94 следва да бъде съответно изменен.
(8)
Договорите не предвиждат други правомощия, различни от посочените в член 308 от Договора за ЕО и член 203 от Договора за Евратом, за приемането на настоящия регламент,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО, Евратом) № 2728/94 се изменя, както следва:
1.
В член 1 се добавя следната алинея:
„Всички операции, извършвани в полза на трета страна или с цел финансиране на проекти в трета страна, се изключват от обхвата на настоящия регламент, считано от датата, на която тази страна се присъедини към Европейския съюз.“;
2.
Добавя се следният член:
„Член 3а
След присъединяването на нова държава-членка към Европейския съюз целевата сума се намалява със сумата, изчислена въз основа на операциите, посочени в член 1, трета алинея.
За да се изчисли сумата на намалението, процентът, посочен в член 3, втора алинея, приложим от датата на присъединяване, се прилага за сумата на неприключилите операции към тази дата.
Излишъкът се връща обратно под специална позиция в отчета за приходите в общия бюджет на Европейския съюз.“;
3.
В член 7, датата „31 март“ се заменя с датата „31 май“.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Прилага се от 1 май 2004 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 декември 2004 година.